Добре дошли!
Това е ръководството, което описва правилния начин на употреба
на предварително напълнена спринцовка Hukyndra за еднократна употреба.
Спринцовката се състои от три части: игла, зона за захващане и бутало.
Нека разгледаме как работи.
Hukyndra трябва да се съхранява в оригиналната опаковка
в хладилник при температура от 2 до 8°C.
Ако е необходимо (например по време на пътуване),
можете да я съхранявате и при стайна температура – до 25°C – максимум до 14 дни.
Първо, извадете Hukyndra от хладилника.
Извадете спринцовката от опаковката;
уверете се, че продуктът е в срок на годност,
като проверите датата на срока на годност на етикета.
Уверете се, че течността в спринцовката
е бистра и безцветна.
Оставете спринцовката на стайна температура за 15 до 30 минути преди инжектиране.
Важно:
Не отстранявайте сивата капачка на иглата;
не загрявайте Hukyndra
и не използвайте предварително напълнената спринцовка,
ако течността вътре е била замразявана.
Поставете всичко на чиста повърхност: спринцовката, тампон,
напоен със спирт, памук или марля и непробиваем контейнер за изхвърляне на остри предмети.
Измийте и подсушете ръцете си внимателно.
Започнете с избиране на място на инжектиране.
Мястото на инжектиране трябва да бъде поне на 3 cm от предходното
и може да се намира отпред на бедрото или на корема,
поне на 5 cm от пъпа.
Почистете мястото на инжектиране с тампона, напоен със спирт,
като използвате кръгови движения.
Важно:
не инжектирайте през дрехи и в кожа,
която е възпалена, насинена,
зачервена, втвърдена, с белези, стрии или области с псориазис.
Хванете предварително напълнената спринцовка с едната ръка,
а с другата леко издърпайте капачката на иглата без да я огъвате и я изхвърлете.
Не докосвайте иглата с пръсти и не позволявайте да влезе в контакт с други предмети.
Нормално е да забележете капка течност на върха на иглата.
Задръжте тялото на предварително напълнената спринцовка с едната ръка между палеца и показалеца (като молив),
като внимавате да не изтегляте буталото.
С другата ръка леко захванете почистената кожа на мястото на инжектиране и задръжте здраво.
Сега въведете иглата в кожата под ъгъл от 45° с бързо, насочено движение.
След въвеждане на иглата пуснете кожата.
Бавно натиснете буталото докрай, докато цялата течност се инжектира
и предварително напълнената спринцовка се изпразни.
Повдигнете пръста си от буталото и го оставете да се издигне бавно,
прибирайки се от мястото в предпазителя на иглата.
Моля, имайте предвид, че иглата няма да се прибере, ако не е инжектирана цялата течност.
Свържете се с Вашия лекар, ако смятате, че не сте инжектирали цялата доза.
Нормално е да видите пружина около буталото след прибиране на иглата.
След приключване,
поставете памук или марля върху мястото на инжектиране без да го разтърквате.
Слабо кървене на мястото на инжектиране е нормално.
Поставете използваните игли, писалки и остри предмети
в непробиваем контейнер за изхвърляне на остри предмети незабавно след употреба.
Капачката на иглата, тампонът,
напоен със спирт, памукът или марлята, както и опаковката
могат да се изхвърлят заедно с битовите отпадъци.